b'\n_START_ARTICLE_\nIgnite\n_START_SECTION_\nO skupini\n_START_PARAGRAPH_\nIgnite so nastali leta 1994 v okro\xc5\xbeju Orange County v Kaliforniji. Poznani so kot dru\xc5\xbebeno-politi\xc4\x8dno anga\xc5\xbeirana zasedba, ki ima svoja stali\xc5\xa1\xc4\x8da in mnenja. Slednja tudi radi povedo, predvsem skozi svojo glasbo, ki je nekak\xc5\xa1na me\xc5\xa1anica razli\xc4\x8dnih vplivov. Prevladuje seveda melodi\xc4\x8dni hardcore, pa tudi punk, alter-rock in metal._NEWLINE_Njihova zelo plodna kariera vsebuje poleg mnogih koncertnih turnej tudi \xc5\xa1tiri odli\xc4\x8dne albume, ki si sledijo v naslednjem zaporedju: Call On My Brothers (1995), Past Our Means (1996), A Place called Home (2000), ter \xc5\xa1e vedno sve\xc5\xbea plo\xc5\xa1\xc4\x8da Our Darkest Days (2006), ki velja za eno najbolj\xc5\xa1ih punk/hardcore plo\xc5\xa1\xc4\x8d, ki so iz\xc5\xa1le v zadnjih letih._NEWLINE_Poleg albumov so Ignite izdali mnogo \xc5\xbeivih posnetkov, ter split cdjev, katerih izkupi\xc4\x8dek so kot ozave\xc5\xa1\xc4\x8deni zemljani vedno namenjali razli\xc4\x8dnim okoljevarstvenim organizacijam, kot so The Sea Shepherd Society, Earth First in Orange County\xe2\x80\x99s own Pacific Wildlife Foundation._NEWLINE_Za razliko od mnogih skupin, ki so se od plodnih 90ih let obdr\xc5\xbeale na sceni, so Ignite z Our Darkest Days dokazali, da ne \xc5\xbeivijo na stari slavi, ampak so poleg bogate zgodovine in izku\xc5\xa1enj \xc5\xa1e vedno polni elana in sve\xc5\xbeih idej, sploh pa so v tem obdobju bolj\xc5\xa1i, kot kdajkoli._NEWLINE_Odli\xc4\x8dni novi plo\xc5\xa1\xc4\x8di so seveda sledili zavidljivi uspehi na njihovih koncertnih turnejah, saj so njihovi koncerti zadnji dve leti praviloma polni po vsem svetu, Ignite pa se na odru ka\xc5\xbeejo v najbolj\xc5\xa1i lu\xc4\x8di._NEWLINE_Ignite so znani po tem, da na svojih turnejah obdelujejo in predstavljajo \xc4\x8disto sve\xc5\xbee stvaritve, ki jih \xe2\x80\x9ctestirajo\xe2\x80\x9d na publiki, po kon\xc4\x8dani turneji pa se takoj odpravijo v studio, saj so po turnejah vedno zelo pripravljeni, skoncentrirani, ter polni vtisov razli\xc4\x8dnih mest in ljudi.'